Google Maps wil jou waarsku as jy ontvoer word | Netwerk24
Deur Petrus Malherbe 08 November 2019 10:42
Google Maps sal jou nou waarsku as jou taxibestuurder van die regte of beste roete afwyk. Foto: Google
Google Maps het pas 'n nuwe funksie in Suid-Afrika ingestel wat passasiers in taxi's en ander saamrydienste sal waarsku as die bestuurder van die "beste" roete afwyk.
Google het dié funksie vandeesweek op 'n groot geleentheid in Johannesburg bekend gemaak.
Die funksie is reeds beskikbaar in Indië, waar dit veral gebruik word om passasiers teen seksuele aanranding deur taxibestuurders te beskerm.
Dit sal ook help om passasiers teen moontlike ontvoering te beskerm, sê Google. Veral as jy op 'n vreemde plek is wat jy nie ken nie.
Sodra jou taxi-rit begin, vul jy jou bestemming op Google Maps in. Onder die kieslys sal die opsie "Stay Safer" verskyn.
Nadat dit geaktiveer is, sal die app jou waarsku sodra die bestuurder meer as 500 m afwyk van wat Google as die "beste roete" na jou bestemming beskou.
Volgens Google beteken dit darem nie jy sal nie in kennis gestel word as die bestuurder dalk hier en daar van die roete afwyk om byvoorbeeld iets te vermy nie.
Maar sodra hy heeltemal in die teenoorgestelde rigting ry of ooglopend van die verwagte roete afwyk, sal jy gewaarsku word.
Die app bied ook die opsie dat vriende of familie dadelik 'n kennisgewing van jou sal ontvang as jou bestuurder van die roete afwyk.
Volgens Google is die funksie reeds in Suid-Afrika beskikbaar vir sowel Android- as Apple-toestelle.
Die maatskappy het wel Donderdag gewaarsku dat nie almal tegelyk die nuwe funksie sal kry nie. Dit sal gaandeweg aan almal beskikbaar gestel word.